**Az előterjesztést megtárgyalták:**

- a Közgyűlés bizottságai

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2017. április 27-i ülésére**

**Javaslat az Európa Kulturális Fővárosa 2023 pályázaton való részvétellel**

**kapcsolatos döntés meghozatalára**

Az Európa Kulturális Fővárosa az Európai Unió által indított kezdeményezés, amelynek célja Európa népei közös kulturális vonásainak hangsúlyozása, a kulturális sokszínűség megőrzése és a városok nemzetközi arculatának erősítése a kultúra révén. Az Európa Kulturális Fővárosa címet 2023-ban Magyarország és az Egyesült Királyság egy-egy városa viselheti. A cím elnyeréséhez pályázat benyújtása szükséges.

A 67/2017. (III.2.) Kgy sz. határozatban a Közgyűlés felhatalmazta a Polgármestert, hogy – az Európa Kulturális Fővárosa 2023 pályázaton való esetleges városi részvételre vonatkozó döntés előkészítése érdekében – a szükséges előkészítő feladatokat elvégezze, és a témában tartott konferenciákon, megbeszéléseken az önkormányzat képviseletéről gondoskodjon.

A történelem folyamán Európa mindvégig a kivételesen gazdag és sokféle művészeti fejlődés központja volt, és az európai városok kulcsszerepet játszottak a kultúra megteremtésében és terjesztésében.

A pályázó város által az Európa Kulturális Fővárosa keretében kidolgozott tevékenységek a pályázó város kulturális kínálatának bővítését, sokszínűségének növelését és európai dimenziójának fokozását célozzák többek között nemzetközi együttműködésen keresztül; törekednek a kultúrához való hozzáférés és az abban való részvétel szélesítésére; céljuk továbbá a kulturális szektor teljesítményének és a kultúra más ágazatokhoz való kapcsolódásának erősítése, valamint a város nemzetközi arculatának erősítése a kultúra révén.

Az európai szintű kiválasztási folyamat eredménye kettős:

* az Európa Kulturális Fővárosa cím odaítélése
* a Melina Mercouri tiszteletére alapított 1,5 millió eurós pénzjutalom odaítélése.

Az Európa Kulturális Fővárosa pályázat nem csak egy eseményekkel teli évről, hanem arról szól, hogy a kultúra miként vehet részt a gazdaságfejlesztésben, a gazdaságélénkítésben. Azt kell megfogalmazni, hogy milyen Szombathelyen szeretnénk élni 10-15 év múlva. A Szombathely városa által beadandó pályázatot tekinthetjük úgy, mint a város hosszú távú kulturális stratégiáját, aminek pilléreit ennek keretében határozzuk meg, jelöljük ki. Hosszú távú kulturális, szociális és gazdasági, ide értve városfejlesztési célokat is megfogalmazunk.

A pályázat összeállításának főbb szempontjai:

1. Hogyan járulhat hozzá a kultúra a gazdaságfejlesztéshez, a városfejlesztéshez. Milyen Szombathelyen szeretnénk élni 10-15 év múlva?
2. Minden pályázatnak, így a szombathelyinek is, olyan kulturális programon kell alapulnia, amely erős európai dimenzióval bír. Az európai kulturális sokszínűséget, a kultúrák közötti párbeszédet és az európai polgárok nagyobb kölcsönös megértését előmozdító programokat, akciókat, így az európai művészeket, különböző országok szereplői és városai közötti együttműködést érintő tevékenységeket is be kell mutatni a pályázatban.
3. A helyi művészek és kulturális szervezetek bevonása a kulturális program kidolgozásába és megvalósításába. A helyi kulturális örökség és a hagyományos művészeti formák új, innovatív és kísérletező kulturális kifejezésmódokkal való sikeres kombinálása.
4. Szombathely megfelelő és alkalmas infrastruktúrával rendelkezik vagy fog rendelkezni az Európa Kulturális Fővárosa cím viseléséhez.
5. A szombathelyiek, a civil szféra minél széles körben történő bevonása a pályázat előkészítésébe és a kezdeményezés megvalósításába.
6. Új és fenntartható lehetőségek kialakítása a polgárok széles köre számára a kulturális tevékenységeken való megjelenésre vagy az azokban való részvételre, különös tekintettel a fiatalokra, önkéntesekre és a társadalom peremére szorult és hátrányos helyzetű csoportokra (beleértve a nemzetiségi csoportokat), továbbá kiemelt figyelmet fordítva a fogyatékos emberekre és idős polgárokra a tevékenységek elérhetővé tétele tekintetében.

Szombathely pályázata egy dinamikus, lendületes, a fiatalok számára jelent és jövőt biztosító város képét szeretné megrajzolni. Mert ez a város egy olyan hely, ahol nemcsak felcseperedni, hanem tanulni, pályát választani, családot alapítani és egészségesen élni is lehet. Ahová nemcsak megérkezni érdemes, hanem maradni is.

Városunkat 2000 év óta mindig a gazdasággal együtt mozduló kultúra lendítette túl a nehéz időszakokon, a beruházásokhoz ugyanis ősidők óta tudás és szépérzék kell. Ezt a folytonos kulturális megújhodást, a város múltjában és jelenében rejlő lüktetést szeretnénk Európa elé tárni.

Szombathely pályázata a tánc (és a zene) legegyetemesebb nyelvén szeretné megmutatni magát a világnak – 4 ütemben. A 4/4 nemcsak a magyar népzene és az európai tánchagyományok alapja, hanem a motorizáció, a mozgás ütemességének szimbóluma, maga a teljesség, vagy ahogyan a Szombathely ezt megfogalmazza: az EGÉSZ VÁROS!

A pályázat 4 fő pillérre épül, céljait 4 előkészítő év tematizálhatja majd - természetesen az EGÉSZ VÁROS részvételével és az EGÉSZ VÁROS javára. Szombathely nagyban épít a meglévő és élő testvérvárosi kapcsolataira, a környező települések és városok adottságaira és a hármashatár közelségére is.

A pályázat a következő négy pillérre támaszkodhat:

* **2 ezer év**

Az ókori Savaria, a város két évezredének értékei és kincsei, az ókeresztény hagyományok, Szent Márton szülővárosaként kiemelt európai figyelmet érdemelhet. A múlt érdekességeit persze új formában, a legmodernebb prezentációs eszközökkel kell a ma (és a holnap) emberéhez eljuttatni. Szombathely és vonzáskörzete a közös európai kulturális tartalmak szinte mindegyikével büszkélkedhet: megújított és kiaknázható antik építészeti emlékek (Iseum, Romkert, Témapark, Amphiteátrum), kultuszteremtő keresztény legendák (Quirinus, Szent Márton), kézzel fogható középkor (Ják, Kőszeg, Sárvár), barokk újjászületés (Püspöki székhely), Nyugat királynője (vasút, ipari fellendülés), majd az erre ma is épülő értékek: felsőoktatás, Savaria Karnevál (amely európai „jelmezbe” bújhat).

* **3 határ**

Szombathely évszázadok óta egy központi helynek számít: erre vezetett a Borostyánkő út, (szombatonként) vásártartó hely volt, később vasúti csomópont, ma a gyorsforgalmi úthálózat része, és nyugat felé is újraépülnek a közlekedési, gazdasági és kulturális kapcsolatok. Vas megye két szomszéd országgal határos, Szombathelynek páratlanul sok: 15 testvérvárosa van (többségük Európában), környékén több nemzetiség él együtt. Ebben a soknyelvű, sokfelé gyökereződő közösségben az egyik közös nyelv a kultúra (a zene, a tánc, a gasztronómia, a szabadidő). A város pályázatában a testvérvárosok és a partner települések bevonásával egész Európát vendégül láthatja 2023-ban, ezzel is megerősítve a város nevét.

* **Éltető víz**

A pályázat központi eleme lehet a víz, amely nemcsak korokat, népeket, hanem a kultúrákat is közel hozza egymáshoz. Az ókori római vízvezetékeket tápláló egykori csatorna ma a város kedvelt patakja. A vízhez köthető Szent Márton (aki vízzel keresztelte meg édesanyját), Quirinus vértanúsága (amely egy új passió-formában el is játszható), a város patakjai olyan nagy történelmi családok várainak árkát töltötték meg vízzel, mint a Batthyányiak (Németújvár) vagy az Esterházyak (Léka). A város vizes attrakciói közösségi életterek: Uszoda, Termálfürdő, Tófürdő, Csónakázótó. A vízre korábban jobbára üzemek épültek, melyek ma már inkább „sebhelyei” a városnak. Ezeken a víz közeli helyeken lehet új funkciót és új tartalmakat adni az üres vagy rosszul használt ingatlanoknak, parkosítással és vizes attrakciók beépítésével kulturált tereket, sétányokat és partszakaszokat kialakítani. A víz a dinamikus mozgás, a lendület, a sodrás jelképes motívuma, amely lehetőséget ad arra, hogy elmossa a különbségeket a város jövője érdekében.

* **EGÉSZ VÁROS**

A város csak akkor működhet egészként, ha mindenki számára egészséges életteret biztosít. Szombathelynek nagyon jó adottságai vannak ahhoz, hogy az idősebbek, és a jövőt építő fiatal családok számára is jól élhető város legyen: Szombathely talán a legzöldebb hazai város, mely sportolásra csábít, kerékpárral jól bejárható. Tavai, strandjai, patakjai és a környék páratlan kirándulási célpontokat kínálnak: a közelben remek – európai szemmel is értékes - túraútvonalakkal, gyógy- és termálfürdőkkel, kultúrtörténeti emlékhelyekkel. Mindez jól illeszthető a Segítés városa programba is.

***Szombathely, a tánc fővárosa***

Négy ütem - a négy/negyedes ritmussal szinte minden megmutatható, nyelvi korlátok nélkül. Az EKF-pályázat egyik kulcsa a ritmus, a lendület, a tánc, amely Szombathely meglévő kulturális erősségeinek egyike, ahogy emlegetik: *a tánc fővárosa.* A nagy múltú és sikeres táncegyüttesek, és azok háttérintézményei nagyobb figyelmet és korszerűbb „mozgásteret” igényelnek. Miért ne lehetne Szombathely Európa egyik legtáncosabb városa? Ahol a tánc az iskolai tanmenetek része, ahol művészi-, sport- és rekreációs tánctanár-képzés folyik, ahol táncszínházi fesztiválok zajlanak és ahol nemzetközi hírű táncakadémia működik. A cél az, hogy a tánc ne csak a kiválasztottak számára legyen öröm, hanem Szombathelyen rendszeres legyen az „össztánc”: ehhez szabadidős programok, kulturált szórakozóhelyek, táncos alkalmak és persze sok-sok ütemes lépés kell… Négy negyedben!

Annak érdekében, hogy az EGÉSZ VÁROS részt vehessen ennek kigondolásában, az önkormányzat lakossági fórumokon, workshopokon, ifjúsági és nyugdíjas programokon, vagyis minél szélesebb körben fogja kikérni a lakosság véleményét, ötleteit. Ennek egyik része, hogy az önkormányzat online kérdőíven is várni fogja a lakossági javaslatokat. A kitöltött kérdőívek feldolgozása után az értékes ötletek megjelennek Szombathely Európa Kulturális Fővárosa 2023 pályázatában.

Javaslom, hogy a pályázat előkészítésében vegyen részt egy – a Közgyűlés frakciói által delegált – 4 fős munkacsoport, amely javaslataival, véleményével segíti a Közgyűlés és a bizottságok munkáját.

A pályázat benyújtási határideje az Emberi Erőforrások Minisztériumához 2017. december 20. (szerda) 12.00 órai beérkezési határidővel.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. április „ ”**

**/: Dr. Puskás Tivadar :/**

**HATÁROZATI JAVASLAT**

**…./2017. (IV.27.) Kgy. számú határozat**

1. Szombathely Megyei Jogú Város Közgyűlése egyetért Szombathely Megyei Jogú Város Európa Kulturális Fővárosa 2023 pályázaton való részvételével.
2. A Közgyűlés a pályázat előkészítésére munkacsoportot állít fel, amelynek tagjai:
3. …………………………………………… (munkacsoport vezetője)
4. ……………………………………………
5. ……………………………………………
6. ……………………………………………
7. A Közgyűlés felkéri a munkacsoport vezetőjét, hogy a munkacsoport működési rendjének kidolgozását és elfogadását követően a munkacsoport működéséről gondoskodjon.
8. A Közgyűlés felkéri a polgármestert, hogy a pályázat előkészítéséhez szükséges intézkedéseket tegye meg, és a benyújtandó pályázatot terjessze a Közgyűlés elé jóváhagyásra.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal /1-2. pont vonatkozásában/

2017. május 30. /3. pont vonatkozásában/

2017. december 15. /4. pont vonatkozásában/